Gedagte vir die dag: Ek kry swaarder as jy: Hulp uit onverwagte oordeFoto: pixabay.com Toe sê die vroue van die dorp vir Naomi: “Prys die Here wat vandag vir jou ’n losser gegee het. Mag hy beroemd word in Israel. Mag hierdie kind vir jou vreugde bring en vir jou sorg in jou ouderdom. Want hy is die seun van jou skoondogter wat vir jou so lief is en wat vir jou meer beteken as sewe seuns!” (Rut 4:14-15) Ons kuier weer by Naomi, die swaarkry-vrou van Betlehem. Haar verhaal is opgeteken in die boek Rut. Die boek dra die naam van haar skoondogter, ’n uitlander, en nie die naam van Naomi, die Israeliet nie. Dalk is die rede daarvoor omdat haar skoondogter die helper van die Here was wat Naomi nie verwag het en aan die begin ook nie waardeer het nie. Dalk was sy aan die begin, toe haar seun met hierdie Moabitiese vrou trou, eintlik ontevrede. Daarom wou sy haar skoondogters, Orpa en Rut, terugstuur ná die dood van haar eie seuns en hulle nie permanent deel van haar lewe maak nie. Maar Naomi se hulp het van die Here af gekom, juis van hierdie onverwagte kant, van haar Moabitiese skoondogter. Eintlik het die Here haar gehelp ten spyte van haar verkeerde hantering van haar hartseer en haar miskyk van haar helper. Ons Here is geduldig met ons en help ons selfs wanneer ons nie gehelp wil word nie. Aan watter “onverwagte oorde” laat Rut 4:14-15 jou dink?